b'\n_START_ARTICLE_\nEgipto transportas\n_START_PARAGRAPH_\nEgipto transport\xc4\x85 reguliuoja Transporto ministerija ir kitos valstybin\xc4\x97s institucijos. Pagrindin\xc4\x97 Egipto infrastrukt\xc5\xabra yra Kaire ir gyvenviet\xc4\x97se palei Nil\xc4\x85.\n_START_SECTION_\nOro susisiekimas\n_START_PARAGRAPH_\n\xc5\xa0alia tarptautini\xc5\xb3 oro linij\xc5\xb3 Egipte yra ir vietiniai reisai, pagrindiniu oro susisiekimo centru yra Kairo oro uostas. 2003 m. vietin\xc4\x97mis ir tarptautin\xc4\x97mis linijomis perve\xc5\xbeti 4,2 mln. keleivi\xc5\xb3. 2004 m. Egipte buvo apie 87 oro uostai. 2005 m. 72 oro uostai tur\xc4\x97jo gr\xc4\xafstus pakilimo takus, taip pat buvo 2 heliportai.\n_START_SECTION_\nAutomobili\xc5\xb3 transportas\n_START_PARAGRAPH_\nPer Egipt\xc4\x85 automobili\xc5\xb3 keliai jungia Afrik\xc4\x85 ir Azij\xc4\x85. Kaire prasideda du Transafrikos keli\xc5\xb3 tinklo keliai. Automobili\xc5\xb3 keli\xc5\xb3 tinklas atitinka Egipto topografij\xc4\x85, t. y. keliai eina palei Nil\xc4\x85, siauru ruo\xc5\xbeu palei Vidur\xc5\xbeemio j\xc5\xabros pakrant\xc4\x99, i\xc5\xa1si\xc5\xa1akoja \xc4\xaf sud\xc4\x97ting\xc4\x85 sistem\xc4\x85 Nilo deltoje._NEWLINE_Visus stambius Nilo deltos miestus tarpusavyje jungia autobus\xc5\xb3 linijos. Alternatyva autobusams yra tarp vietini\xc5\xb3 gyventoj\xc5\xb3 populiar\xc5\xabs mar\xc5\xa1rutiniai taksi._NEWLINE_Egipte vienas auk\xc5\xa1\xc4\x8diausi\xc5\xb3 mir\xc4\x8di\xc5\xb3 d\xc4\x97l autotransporto avarij\xc5\xb3 rodiklis pasaulyje. Keliai tarp miest\xc5\xb3 paprastai yra geros technin\xc4\x97s b\xc5\xabkl\xc4\x97s, ta\xc4\x8diau tarp pavojing\xc5\xb3 faktori\xc5\xb3 keliuose, ypa\xc4\x8d tamsiuoju paros metu, yra skiriam\xc5\xb3j\xc5\xb3 juost\xc5\xb3 nebuvimas, palaidi naminiai gyv\xc5\xabnai ir transporto priemon\xc4\x97s, va\xc5\xbeiuojan\xc4\x8dios su netvarkingais \xc5\xbeibintais ir at\xc5\xa1vaitais. Kai kuriais keliais, ypa\xc4\x8d Sinajuje ir \xc5\xa1alies pietvakariuose, u\xc5\xbesienie\xc4\x8diams naudotis draud\xc5\xbeiama.\n_START_SECTION_\nVamzdynai transportas\n_START_PARAGRAPH_\nNaftotiekiai\xc2\xa0\xe2\x80\x93 666\xc2\xa0km; Naftos produkt\xc5\xb3 vamzdynai - 596 km; dujotiekiai - 460 km.'